梅尧臣
饮刘原甫舍人家同江邻几陈和叔学士观白鹇孔
主人凤皇池，二客天禄阁。
共来东轩饮，高论杂谈谑。
南笼养白鹇，北笼养孔雀。
素质水纹纤，翠毛金缕薄。
大夸凫柄鼎，不比龙头杓。
玉印传条侯，字辩亚兴恶。
钿剑刻辟邪，符宝殊制作。
末观赫连刀，龙雀铸鐶锷。
每出一物玩，必劝众宾酌。
又令三云髻，行酒何绰约。
固非世俗驩，自得阅古乐。
圣贤泯泯去，安有不死药。
竟知不免此，乌用强检缚。
开目即是今，转目已成昨。
归时见月上，酒醒见月落。
怳然如梦寐，前语诚不错。